কলেজে দলের ছাত্র সংসদগুলিকে নিয়ন্ত্রণে রাখতে বার বার সতর্ক করেছেন খোদ দলনেত্রী মমতা বন্দ্যোপাধ্যায়। সতর্ক করছেন দলের নেতারাও। কিন্তু তাতেও কাজের কাজ যে হচ্ছে না তার প্রমাণ মিলল দক্ষিণ চব্বিশ পরগনার জয়নগরের ধ্রুবচাঁদ হালদার কলেজে।
কলেজের ছাত্র ইউনিয়ন দখলকে কেন্দ্র করে তৃণমূল ছাত্র পরিষদের দুই ছাত্র গোষ্ঠীর মধ্যে সংঘর্ষে ব্যাপক উত্তেজনা ছড়াল কলেজ চত্বরে। দু’ পক্ষের মধ্যে গণ্ডগোলের ফলে পুলিশের সামনেই চলল ব্যাপক বোমাবাজি। এমনকী, এলাকায় গুলি চলে বলেও অভিযোগ। প্রকাশ্যে কলেজ চত্বরে বন্দুক নিয়ে ঘোরাঘুরি করতে দেখা যায় দুষ্কৃতীদের। 

এই বিষয়ে অন্যান্য খবর

‘কন্যাশ্রী’ দুধে এক ফোঁটা চোনা, মমতার সাফল্য ম্লান করে দিল ১৮-র মালতী
ভর্তি নিয়ে মমতার ‘গোপন টার্গেট’! অনুপ্রেরণায় চমকে দেওয়ার মতো নাম


ঘটনাকে কেন্দ্র করে শুক্রবার সকাল থেকেই এলাকায় ব্যাপক উত্তেজনা ছড়ায়। এই ঘটনায় দু’পক্ষের বেশ কয়েকজন ছাত্র গুরুতর জখম হয়েছে। ছাত্র সংঘর্ষের খবর সংগ্রহ করতে গিয়ে আক্রান্ত হতে হয় সংবাদ মাধ্যমকেও।
দেখুন ভিডিও
 

স্থানীয় সূত্রে খবর, এলাকার তৃণমূল বিধায়ক বিশ্বনাথ হালদারের অনুগামী ছাত্রদের সঙ্গে জয়নগর ব্লক তৃণমূল কংগ্রেসের সভাপতি গৌর সরকারের অনুগামীদের বিবাদ বাঁধে। দু’ পক্ষের মধ্যে প্রথমে বচসা থেকে শুরু করে হাতাহাতি হয়। লাঠি নিয়ে একপক্ষ অন্য পক্ষের দিকে তেড়ে যায়। 
ঘটনার খবর পেয়ে জয়নগর থানার পুলিশ ঘটনাস্থলে এলে পুলিশকে লক্ষ্য করে কলেজ চত্বরে ব্যাপক বোমাবাজি চলে। কলেজের গেটের বাইরে একের পর এক বোমাবাজির ঘটনায় এলাকায় যথেষ্ট উত্তেজনা ছড়ায়। একসময়ে পুলিশ এলাকা ছেড়ে পালিয়ে যায়। পরে জয়নগর থানার বিশাল পুলিশ বাহিনী ঘটনাস্থলে এসে পরিস্থিতি নিয়ন্ত্রণে আনে। আহতদের পুলিশ উদ্ধার করে স্থানীয় পদ্মের হাট গ্রামীণ হাসপাতালে নিয়ে যায় চিকিৎসার জন্য। 
এই ঘটনায় এলাকায় উত্তেজনা থাকায় পুলিশ পিকেট বসানো হয়েছে। অন্যদিকে কলেজে গণ্ডগোলের ঘটনায় বেশ কয়েকজনকে আটক করেছে জয়নগর থানার পুলিশ। 
এদিন কলেজে ছাত্র সংঘর্ষের ঘটনা সম্পর্কে কলেজের অধ্যক্ষ সত্যব্রত সাহু বলেন, “এ ধরনের একটি ঘটনা কলেজে ঘটতে পারে তা আগেই আমি আঁচ করতে পেরেছিলাম। সেই কারণে আগে থেকেই আমি প্রশাসনকে এ বিষয়ে ব্যবস্থা নিতে বলেছিলাম। কিন্তু প্রশাসন এই গণ্ডগোল রুখতে পারেনি। ফলে এই গণ্ডগোলের দায়ভার আমার উপরেই বর্তায়। আমার খারাপ লাগছে যে সমস্ত ছাত্রছাত্রী নতুন এই কলেজে আসছে তাদের কাছে এই কলেজ সম্পর্কে একটা খারাপ বার্তা যাবে। এই কলেজের যে সুনাম ছিল তা কালিমালিপ্ত হল এই ঘটনায়।’’